Source: https://zakony.judikaty.info/predpis/zakon-201/2008/audit-dovodove-spravy
Timestamp: 2019-09-20 07:54:41+00:00
Document Index: 11997172

Matched Legal Cases: ['§ 18', '§ 33', '§ 2', '§3', '§ 9', '§ 11', '§ 40', '§ 2']

Zákon o náhradnom výživnom a o zmene a doplnení zákona č. 36/2005 Z. z. o rodine a o zmene a doplnení niektorých zákonov v znení nálezu Ústavného súdu Slovenskej republiky č. 615/2006 Z. z. 201/2008 účinný od 01.09.2019 do 31.12.2020
HIST6 JUD333 DS5 EU PP ČL0
Zákon 201/2008 s účinnosťou od 01.09.2019 na základe 221/2019
Vládny návrh zákona, ktorým sa mení a dopĺňa zákon č. 201/2008 Z. z. o náhradnom výživnom a o zmene a doplnení zákona č. 36/2005 Z. z. o rodine a o zmene a doplnení niektorých zákonov
K predpisu 201/2008, dátum vydania: 08.03.2018
Predkladaný vládny návrh zákona, ktorým sa mení a dopĺňa zákon č. 201/2008 Z. z. o náhradnom výživnom a o zmene a doplnení zákona č. 36/2005 Z. z. o rodine a o zmene a doplnení niektorých zákonov v znení nálezu Ústavného súdu Slovenskej republiky č. 615/2006 Z. z. v znení neskorších predpisov bol vypracovaný v súlade s Plánom legislatívnych úloh vlády Slovenskej republiky na rok 2017.
Predmetom vládneho návrhu zákona sú systémové zmeny spočívajúce v explicitnej úprave poskytovania náhradného výživného ako preddavkovej dávky s cieľom zabezpečiť návratnosť vyplateného náhradného výživného v prípadoch, ak povinná osoba dodatočne zaplatí výživné alebo ak sa exekučným konaním vo veci plnenia vyživovacej povinnosti vymôže výživné.
Vládnym návrhom sa precizujú podmienky nároku na náhradné výživné v situácii, ak vymáhanie z cudziny nie je možné z dôvodu, že žiadateľ o náhradné výživné nespolupracuje s Centrom pre medzinárodnoprávnu ochranu detí a mládeže pri vymáhaní výživného z cudziny. Súčasťou spresnenia podmienok nároku je aj vymedzenie situácií, pri existencii ktorých nárok na náhradné výživné nevznikne, t.j. ak je dieťa z výchovných dôvodov umiestnené v príslušnom zariadení sociálnoprávnej ochrany detí a sociálnej kurately, v špeciálnom výchovnom zariadení z dôvodu výkonu rozhodnutia súdu o nariadení ústavnej starostlivosti, neodkladného opatrenia alebo rozhodnutia o uložení ochrannej výchovy alebo výchovného opatrenia pobytovou formou, alebo je vo výkone väzby alebo vo výkone trestu odňatia slobody.
Ďalšie navrhované úpravy sa týkajú precizovania ustanovení vyplývajúce z aplikačnej a interpretačnej praxe, napr. spresnenie právnej úpravy o riadnom plnení povinnej školskej dochádzky.
Súčasne sa navrhujú zmeny, ktoré majú za cieľ administratívne zjednodušenie a urýchlenie správneho konania o náhradnom výživnom, vylúčením uplatňovania § 18 ods. 3 a § 33 ods. 2 zákona o správnom konaní a povinnosti žiadateľa preukazovať skutočnosti, ktoré sú platiteľovi známe z výkonu inej činnosti platiteľa, alebo ktoré môže platiteľ získať z dostupného informačného systému verejnej správy.
Vládny návrh zákona je v súlade s Ústavou Slovenskej republiky a nálezmi Ústavného súdu Slovenskej republiky, ďalšími všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, a s právom Európskej únie.
Navrhuje sa bližšia vecná špecifikácia exekučného konania, pričom na účely tohto zákona sa navrhuje prihliadať len na exekučné konanie na vymoženie pohľadávky na výživnom pre oprávnenú osobu.
V záujme zabezpečenia rovnakého postavenia cudzincov s udelenou doplnkovou ochranou sa navrhuje okrem trvalého pobytu na území Slovenskej republiky akceptovať aj prechodný pobyt cudzinca, ktorému sa poskytla doplnková ochrana. Na základe uvedeného návrhu bude môcť takáto osoba požiadať o poskytovanie náhradného výživného.
V prípade, ak je oprávnenou osobou dieťa, ktoré je povinné plniť povinnú školskú dochádzku, sa návrhom bližšie špecifikuje/spresňuje splnenie tejto podmienky.
Vládnym návrhom sa rešpektuje účel náhradného výživného a nevyhnutná potreba súčinnosti medzi žiadateľom o náhradné výživné a Centrom pre medzinárodnoprávnu ochranu detí a mládeže pri zabezpečení plnenia vyživovacej povinnosti zo strany povinného rodiča, ktorý sa zdržuje v cudzine. V tomto smere sa navrhuje nepovažovať za splnenú podmienku podľa § 2 ods. 1 písm. a) v prípade, ak vymáhanie výživného z cudziny nie je možné z dôvodu nespolupráce žiadateľa o náhradné výživné s Centrom pre medzinárodnoprávnu ochranu detí a mládeže ako napr. neposkytnutie požadovaných dokumentov, informácií a pod.
Na účely náhradného výživného sa navrhuje akceptovať zaplatenie výživného aj po lehote určenej právoplatným rozhodnutím súdu alebo súdom schválenou dohodou avšak v kalendárnom mesiaci, ktorého súčasťou je lehota určená právoplatným rozhodnutím súdu alebo súdom schválenou dohodou. Rozhodujúce je, že povinná osoba v kalendárnom mesiaci zaplatila výživné v plnej, resp. vyššej výške.
Doplňujú sa aj situácie, pri existencii ktorých nárok na náhradné výživné nevzniká z dôvodu, že je dieťa vyňaté zo starostlivosti poberateľa náhradného výživného.
Navrhovanou zmenou sa vytvárajú priaznivejšie podmienky pre vznik a poskytnutie náhradného výživného pre oprávnenú osobu. Nadväzne na požiadavky praxe sa navrhuje, aby pri posudzovaní splnenia príjmovej podmienky na nárok na náhradné výživné sa neprihliadalo na príjem dieťaťa zvereného do starostlivosti nahrádzajúcej starostlivosť rodičov. V súčasnosti zákon v situácii podľa §3 ods. 1 písm. b) a c) tento príjem nevylučuje. Ak má žiadateľ o náhradné výživné pre svoje dieťa súčasne aj dieťa zverené do starostlivosti nahrádzajúcej starostlivosť rodičov, na príjem zvereného dieťaťa (napr. opakovaný príspevok dieťaťu a prídavok na dieťa) sa v súčasnosti prihliada, čo v konečnom dôsledku môže mať negatívny vplyv na vznik nároku na náhradné výživné na vlastné dieťa. Navrhovaná zmena vznik takéhoto stavu vylučuje a jej uplatňovanie bude mať pozitívny vplyv na vznik nároku na náhradné výživné na vlastné dieťa.
Navrhuje sa upraviť výlučne preddavkový spôsob poskytovania náhradného výživného.
Nadväzne na možnosť poberateľa náhradného výživného požiadať o zastavenie výplaty náhradného výživného podľa § 9 ods. 1 písm. c) sa navrhuje spresniť a zreálniť termín, od ktorého sa na žiadosť poberateľa náhradného výživného najskôr zastaví jeho výplata.
Navrhuje sa jednoznačne vymedziť postup a obdobie obnovenia výplaty náhradného výživného, ktorá bola rozhodnutím úradu zastavená.
V nadväznosti na zastavenie výplaty náhradného výživného sa návrhom upravuje obdobie a spôsob doplatenia náhradného výživného v prípade, ak podmienky nároku v čase zastavenia výplaty boli splnené.
Doplnenie a precizovanie ustanovenia o možnosť zúčtovať sumy náhradného výživného, ktoré bolo vyplatené napríklad neprávom, vo vyššej sume, a to nie len so sumami z bežne poskytovaného náhradného výživného ale aj z neskôr priznaného náhradného výživného pre to isté nezaopatrené dieťa.
Navrhuje sa stanoviť povinnosť, časové obdobie a situácie, kedy a v akej výške je poberateľ náhradného výživného povinný vrátiť preddavkovo vyplatené náhradné výživné v prípade vymoženia výživného exekučným konaním alebo dobrovoľným plnením zo strany povinnej osoby.
Administratívne zjednodušenie a zosúladenie správneho konania vo veci nároku na náhradné výživné so správnym konaním vo veci poskytovania štátnych sociálnych dávok, sociálnych dávok a pomoci v hmotnej núdzi.
Predmetná časť ustanovenia § 11ods. 2 sa navrhuje vypustiť z dôvodu nadbytočnosti s prihliadnutím na § 40 ods. 4 Občianskeho zákonníka, v zmysle ktorého je písomná forma zachovaná aj keď je právny úkon urobený elektronickými prostriedkami.
Návrhom sa zjednodušuje a sprehľadňuje právna úprava v danom ustanovení, pričom okruh žiadateľov o náhradné výživné zostáva zachovaný.
K bodom 20 a 22
Vládnym návrhom sa umožňuje zmena v osobe poberateľa náhradného výživného v prípade, ak nezaopatrené dieťa dosiahne plnoletosť. Žiadosť plnoletého nezaopatreného dieťaťa o zmenu poberateľa náhradného výživného je úrad práce, sociálnych vecí a rodiny povinný akceptovať a poskytovať náhradné výživné priamo tomuto dieťaťu.
V záujme odstránenia administratívnej zaťaženosti a v záujme zefektívnenia výkonu činnosti Ústredia práce, sociálnych vecí a rodiny a úradu sa navrhuje používať faksimile podpisu fyzickej osoby oprávnenej konať v mene ústredia alebo v mene úradu a predtlačený odtlačok úradnej pečiatky správneho orgánu.
Prechodným ustanovením sa navrhuje, aby sa v prípade pohľadávok vzniknutých do konca júna 2018 postupovalo podľa legislatívy účinnej do 30.6.2018. Súčasne sa navrhuje, aby sa náhradné výživné poskytované do 30.6.2018 z dôvodu neplnenia vyživovacej povinnosti povinnou osobou v plnej výške, spôsobom a v termíne podľa rozhodnutia súdu alebo súdom schválenej dohody pri splnení podmienok nároku podľa § 2 ods. 1 písm. a) a ods. 2 a 3 považovalo od účinnosti tohto zákona za náhradné výživné poskytované preddavkovo.
Navrhuje sa účinnosť tohto zákona od 1. júla 2018.
Vládny návrh zákona, ktorým sa mení a dopĺňa zákon č. 201/2008 Z. z. o náhradnom výživnom a o zmene a doplnení zákona č. 36/2005 Z. z. o rodine a o zmene a doplnení niektorých zákonov v znení nálezu Ústavného súdu Slovenskej republiky č. 615/2006 Z. z. v znení neskorších predpisov